Ný Oddsstaðarétt í Lundarreykjadal var vígð í morgun við upphaf réttarhalds sem fram fór í mikilli haustblíðu . Það var Páll S. Brynjarsson sveitarstjóri Borgarbyggðar sem fékk það hlutverk að klippa á borðann en áður en hann hófst handa fékk hann til liðs við sig Ragnar Olgeirsson , fyrrverandi bónda á Oddsstöðum , til að aðstoða sig við verkið . Nýja réttinn leysir af hólmi gömlu réttina sem rifin var í burtu vegna framkvæmdanna en hún var komin vel til ára sinna enda búin að þjóna fjárbændum á svæðinu síðan 1955 . Það er Borgarbyggð og Fjallskilanefnd Oddsstaðaréttar sem standa í sameiningu að byggingu réttarinnar . Borgarbyggð sá um kostnað vegna byggingu innri og ytri hrings réttarinnar sem byggð var með steyptum einingum frá Loftorku í Borgarnesi . Fjallskilanefnd sá síðan um aðrar framkvæmdir á borð við niðurrif , jarðvinnu og gerð dilkveggja og hliða . Jarðvinnu annaðist Baldur Árni Björnsson í Múlakoti , dilkveggi sá Þorsteinn Magnússon á Gilsbakka um að gera og þá bjó Árni Ingvarsson á Skarði í Búhögum ehf. til hlið réttarinnar . Loks gaf Kvenfélag Lunddæla tvær flaggstangir sem standa við brautarenda inn í almenning á ytri hring réttarinnar . Að vígsluathöfn lokinni voru sungin þrjú þekkt þjóðlög við forsöng Snorra Hjálmarssonar á Syðstu-Fossum og Gunnars Arnar Guðmundssonar dýralæknis á Hvanneyri og tóku viðstaddir vel undir . Að söng loknum hófst réttarhald og mátti glöggt sjá að nýja réttinn reyndist þjóna hlutverki sínu með prýði . Sjá nánar umfjöllun og myndir frá réttardeginum í næsta Skessuhorni .